Biroul Permanent

 al Parlamentului Republicii Moldova


În temeiul art.73 din Constituţie şi art.47 din Regulamentul Parlamentului se înaintează cu titlu de iniţiativă legislativă proiectul Hotărîrii cu privire la constituirea Comisiei parlamentare speciale pentru examinarea formării tarifelor la resursele energetice pentru consumatori şi elaborarea mecanismului de reducere a acestor tarife. 


Anexe: 1. Proiectul de hotărîre



 2. Nota informativă

Proiect
HOTĂRÎRE

cu privire la constituirea Comisiei parlamentare speciale 

pentru examinarea formării tarifelor la resursele energetice pentru consumatori

 şi elaborarea mecanismului de reducere a acestor tarife

Parlamentul adoptă prezenta hotărîre.

Art.1. – Se instituie Comisia parlamentară specială pentru examinarea formării tarifelor la resursele energetice pentru consumatori şi elaborarea mecanismului de reducere a acestor tarife, în următoarea componenţă:

1. Reprezentantul PCRM

2. Reprezentantul PLDM

3. Reprezentantul PL

4. Reprezentantul PDM

5. Reprezentantul AMN

Art.2. – În termen de 15 zile din data adoptării prezentei hotărîri, Comisia specială va prezenta un raport despre rezultatele examinării cu concuziile de rigoare şi mecanismul de reducere a tarifelor la resursele energetice.

Art.3. – Prezenta hotărîre intră în vigoare la data adoptării.

PREŞEDINTELE  PARLAMENTULUI

Notă informativă 

la proiectul de Hotărîre cu privire la constituirea Comisiei parlamentare speciale 

pentru examinarea formării tarifelor la resursele energetice pentru consumatori

 şi elaborarea mecanismului de reducere a acestor tarife

Noua majorare a tarifelor pentru resursele energetice nu va avea nici un alt efect, decât cel de şoc asupra consumatorilor. La fel precum nu a fost rezolvată nici una din probleme prin majorarea tarifului la apă (80%) şi transportul public (50% şi 100%) în capitală. 

Principala teză, invocată de guvernarea liberală, precum că majorarea totală a tarifelor va soluţiona problema achitărilor la timp pentru gazele importate şi va asigura securitatea energetică a ţării, este absolut lipsită de sens. 

După aprobarea noilor tarife, CET-urile, care sînt principalii consumatori de gaze naturale în cadrul complexului termoenergetic, se vor pomeni într-o situaţie şi mai dificilă decât cea în care s-au aflat până în prezentă.  

Prin această decizie ANRE, de-facto, a diminuat veniturile CET-1 şi CET-2 şi a  micşorat tarifele pentru energia termică produsă de aceste întreprinderi cu 11% şi 8,5%, respectiv, iar pentru energia electrică cu 4,7% şi  7,4% , respectiv. În acelaşi timp, vor spori considerabil cheltuielile CET-urilor în rezultatul majorării tarifului cu peste 16% la gazele naturale consumate. Aşteptările precum că vor creşte sumele de plăţi ale Termocom-ului faţă de CET-uri sînt nefondate, deoarece imposibilitatea de a suporta astfel de cheltuieli va spori nivelul de neachitări ale consumatorilor, în plus, Termocom-ul la fel va fi nevoit să achite gazele naturale şi energia electrică la tarife ridicate. În consecinţă, vor scade veniturile centralelor electrice şi vor creşte pierderile

Majorarea totală a tarifelor este o lovitură dură aplicată producătorilor de energie termică şi electrică şi în final poate duce la creştea pericolului de sistare a alimentării cu gaze naturale a Republicii Moldova. Această decizie nu este nici în interesul consumatorilor, nici al  producătorilor, în schimb e foarte convenabilă pentru intermediarii-monopolişti (Termocom şi Union Fenosa) care se vor îmbogăţi din contul tuturor. 

Majorarea totală a tarifelor, fără implementarea unui mecanism de compensare a cheltuielilor pentru păturile social vulnerabile, este un şoc pentru consumatori.

În rezultatul devalorizării valutei naţionale şi a unui inevitabil val de sporire a inflaţiei, majorarea tarifelor  va duce la diminuarea veniturilor prestatorilor de servicii, provocată de un proces constant de neachitări. Mai mult, din cauza acestor majorări vor creşte preţurile la mărfuri şi servicii.  

În legătură cu cele expuse, se înaintează propunerea de constituire a Comisiei speciale, care va examina legalitatea formării tarifelor la resursele energetice pentru consumatori şi va elabora un mecanism de reducere a acestor tarife.

